ai4bharat/Pralekha huggingface dataset:
मंत्रिमंडळ
भारत आणि मालदीव दरम्यान क्रीडा आणि युवक कल्याण क्षेत्रातील सहकार्याबाबतच्या सामंजस्य कराराला केंद्रीय मंत्रिमंडळाची मान्यता
भारताचे युवक कल्याण आणि क्रीडा मंत्रालय आणि मालदीवच्या युवक, क्रीडा व समुदाय सशक्तीकरण मंत्रालय यांच्यात क्रीडा आणि युवक कल्याण क्षेत्रातील सहकार्याबाबत झालेल्या सामंजस्य कराराला पंतप्रधान नरेंद्र मोदी यांच्या अध्यक्षतेखालील केंद्रीय मंत्रिमंडळाने आज मान्यता दिली. नोव्हेंबर, 2020 मध्ये हा सामंजस्य करार झाला होता.
उद्देश-
भारत आणि मालदीव यांच्यात क्रीडा आणि युवक कल्याण विषयक द्विपक्षीय देवाणघेवाण कार्यक्रमांमुळे माहितीत भर पडेल तसेच क्रीडा विज्ञान, क्रीडा चिकित्सा, प्रशिक्षण तंत्र यात तज्ज्ञ तयार होतील आणि युवा महोत्सव व शिबिरामध्ये भाग घेण्यास मदत होईल ज्यामुळे आपल्या आंतरराष्ट्रीय स्पर्धांमधील खेळाडूंच्या कामगिरीत सुधारणा होईल आणि भारत व मालदीव दरम्यान द्विपक्षीय संबंध मजबूत होतील.
फायदे -
मालदीवबरोबर क्रीडा आणि युवक कल्याणातील द्विपक्षीय सहकार्यामुळे होणारे फायदे सर्व क्रीडापटूंना सारखेच मिळतील मग ते कोणत्याही जात, पंथ, प्रांत, धर्म आणि लिंगाचे असोत.
M.Chopade/V.Joshi/P.Kor
संरक्षण मंत्रालय
'मेक इन इंडिया, मेक फॉर द वर्ल्ड' साध्य करण्यासाठी संरक्षणमंत्र्यांनी अमेरिकन कंपन्यांना भारतात संयुक्तरित्या संशोधन आणि विकास, संरक्षण उपकरणांची निर्मिती आणि देखभाल करण्यासाठी केले आमंत्रित
नवी दिल्ली, 21 एप्रिल 2022
संरक्षणमंत्री श्री राजनाथ सिंह यांनी अमेरिकन कंपन्यांना पंतप्रधान नरेंद्र मोदी यांच्या नेतृत्वाअंतर्गत भारत सरकारने घेतलेल्या धोरणात्मक उपक्रमांचा लाभ घेण्याचे आणि 'मेक इन इंडिया,मेक फॉर द वर्ल्ड'चे उद्दिष्ट साध्य करण्यासाठी संयुक्तपणे संशोधन आणि विकास करण्याचे तसेच संरक्षण उपकरणांची निर्मिती आणि देखभाल करण्याचे आवाहन केले आहे. आज दिनांक 21 एप्रिल 2022 रोजी अमेरिकन चेंबर ऑफ कॉमर्स इन इंडिया  च्या सदस्यांना त्यांच्या 30 व्या वार्षिक सर्वसाधारण सभेत संरक्षणमंत्री दृकश्राव्य माध्यमाद्वारे संबोधित करत होते. सह-उत्पादन, सह-विकास, गुंतवणूक प्रोत्साहन आणि दुरुस्ती सुविधांचा विकास आणि देखभाल यासाठी अमेरिकी कंपन्यांना त्यांनी भारतात आमंत्रित केले.
“सध्याच्या काळात काही अमेरिकन कंपन्यांनी ‘मेक इन इंडिया, मेक फॉर द वर्ल्ड’ हे आमचे उद्दिष्ट साध्य करण्यासाठी भारतीय उद्योगासोबत भागीदारी करून त्यांचा स्थानिक सहभाग वाढवला आहे.आम्हाला विश्वास आहे,की ही फक्त एक सुरुवात आहे.वाढत जाणाऱ्या व्यवसायामुळे, आम्ही अमेरिकेतील कंपन्यांकडून भारतात गुंतवणूक होण्याची आकांक्षा बाळगत आहोत.भारतात उत्पादन सुविधा स्थापन करण्यासाठी येणाऱ्या अमेरिकन कंपन्यांचे आम्ही स्वागत करतो आहोत,” असे राजनाथ सिंह म्हणाले.
प्रमुख मूळ उपकरण उत्पादक  आणि भारतीय कंपन्यांमधील भागीदारी सुलभ करण्यासाठी सरकारने घेतलेल्या अनेक उपक्रमांचा संरक्षणमंत्र्यांनी यावेळी उल्लेख केला.“ थेट विदेशी गुंतवणूकीच्या  मर्यादेत वाढ करण्यापासून ते व्यवसाय सुलभतेत सुधारणा करण्यापर्यंत आणि आयडीईएक्स  मंचाद्वारे नावीन्यपूर्णतेला प्रोत्साहन देण्यापासून ते भारत स्थित कंपन्यांच्या आणि संयुक्त उपक्रमांच्या उत्पादनाला चालना देण्यासाठी सकारात्मकता वाढविण्यापर्यंत, सरकार संरक्षण उत्पादनांत भारतीय कंपन्यांद्वारे होणाऱ्या निर्यातीचा हिस्सा वाढवण्यावर भर देत आहे- असे ते म्हणाले.
संरक्षणमंत्र्यांनी वॉशिंग्टनमध्ये नुकत्याच झालेल्या भारत-अमेरिका 2+2 मंत्रिस्तरीय संवादाला सकारात्मक आणि फलदायी असे संबोधत, पुढे सांगितले की, संरक्षण क्षेत्र हे द्विपक्षीय संबंधांचा एक सामर्थ्यशाली आणि वृध्दिंगत होणारा आधारस्तंभ आहे. भारत आणि अमेरिका परस्परातील संबंध लाभदायी करण्यासाठी आणि उज्ज्वल भविष्यासाठी एकमेकांच्या सामर्थ्याचा उपयोग करून घेण्यासाठी सज्ज आहेत, असे ते म्हणाले.
भारत-अमेरिका आर्थिक संबंध हे 21 व्या शतकातील व्यावसायिक अर्थपूर्ण संबंधांचे एक उदाहरण आहे, असे ते म्हणाले.
सीईटीचे  परवडणारे उपयोजन आणि व्यापारीकरण सक्षम करण्यासाठी सर्वोत्तम पद्धतींची देवाणघेवाण आणि तंत्रज्ञानाच्या विकासासाठी एकत्र काम करण्याचा सरकारचा संकल्प त्यांनी यावेळी व्यक्त केला.
S.Kane/S.Patgaonkar/P.Malandkar
सोशल मिडियावर आम्हाला फॉलो करा: @PIBMumbai /PIBMumbai /pibmumbai pibmumbai[at]gmail[dot]com
(Visitor Counter : 173
राष्ट्रपती कार्यालय
होळीनिमित्त राष्ट्रपतींच्या शुभेच्छा
नवी दिल्ली, 9 मार्च 2020
राष्ट्रपती रामनाथ कोविंद यांनी होळीच्या पूर्वसंध्येला दिलेल्या आपल्या संदेशात म्हटले आहे:
“देशातल्या तसेच परदेशात वास्तव्य करणाऱ्या सर्व भारतीयांना होळीच्या सणानिमित्त मी शुभेच्छा देत आहे. रंगांच्या या महोत्सवामुळे हिवाळा संपून वसंत ऋतुचे आगमन झाल्याचे सूचित होते. आपल्या सांस्कृतिक कालगणनेत या सणाला आशेचा दूत म्हणून महत्वाचे स्थान आहे. सर्व पिढ्यांमध्ये दिसून येणारा उत्साह हे देशभरात साजरा होणाऱ्या या सणाचे वैशिष्ट्य आहे. अनंत प्रकारच्या रंगांनी नटलेल्या या सणामधून आपली विविधता आणि बहुसांस्कृतिक परंपरा उत्तम रितीने प्रतिबिंबित होते. या सणामुळे आपल्या हृदयात जतन केलेल्या राष्ट्रीय मूल्यांवरचा आपला विश्वास बळकट होवो आणि यातून सर्वांचे हित वाढीस लागो.”
राष्ट्रपतींचा संदेश हिंदीत पाहण्यासाठी येथे क्लिक करा
S.Tupe/U.Raikar/D.Rane
(Visitor Counter : 85
आरोग्य आणि कुटुंब कल्याण मंत्रालय
महाराष्ट्र, केरळ, पंजाब, तामिळनाडू, गुजरात आणि कर्नाटकमध्ये दैनंदिन नवीन रुग्णसंख्येत वाढ कायम
आज सकाळी 7 पर्यंत 1.66 कोटी पेक्षा जास्त लसींचे डोस दिले
गेल्या 24 तासांत सुमारे 1 दशलक्ष डोस दिले
महाराष्ट्र, केरळ, पंजाब, तामिळनाडू, गुजरात आणि कर्नाटकमध्ये कोविडच्या दैनंदिन रुग्णांच्या आकड्यामध्ये वाढ नोंदविली जात आहे. गेल्या 24 तासांत नोंदवलेल्या नवीन रुग्णांपैकी 85.51% रुग्ण या राज्यातील आहेत.
गेल्या 24 तासांत 17,407 नवीन रुग्णांची नोंद झाली झाले. महाराष्ट्रात सर्वाधिक 9,855 दैनंदिन नवीन रुग्णांची नोंद झाली आहे. 18 ऑक्टोबरला नोंद झालेल्या 10,259 नवीन रुग्णांनंतर महाराष्ट्रातील ही सर्वाधिक रुग्ण संख्येची नोंद आहे.
त्याखालोखाल केरळमध्ये 2,765 तर पंजाबमध्ये 772 नवीन रुग्णांची नोंद झाली आहे.
भारतातील एकूण सक्रीय रुग्ण संख्या आज 1,73,413 वर पोहोचली आहे. भारतातील सध्याच्या सक्रिय रुग्णांचे प्रमाण हे भारताच्या एकूण बाधित रुग्णांच्या 1.55% आहे.
महाराष्ट्र, गुजरात, पंजाब आणि मध्य प्रदेशात सक्रिय रुग्ण संख्येत वाढ दिसून येत आहे.
आज सकाळी 7 वाजेपर्यंत प्राप्त झालेल्या तात्पुरत्या अहवालानुसार 3,23,064 सत्रांद्वारे 1.66 कोटी  पेक्षा जास्त लसींचे डोस दिले आहेत. गेल्या 24 तासांत 89 मृत्यूची नोंद झाली आहे.
नवीन मृत्यूंपैकी 88.76% मृत्यू हे सहा राज्यात झाले आहेत. महाराष्ट्रामध्ये सर्वाधिक 42 मृत्यू झाले आहेत.
M.Chopade/S.Mhatre/P.Kor
आरोग्य आणि कुटुंब कल्याण मंत्रालय
कोविड-19-संदर्भातील अद्ययावत माहिती
भारतातील सक्रीय रुग्ण संख्या 63 दिवसांनंतर 11 लाखांपेक्षा कमी 
गेल्या 24 तासात सक्रीय रुग्णसंख्येत 40,981 ची घट
भारतात गेल्या 24 तासांत 84,322 नव्या रुग्णांची नोंद झाली आहे, जी 70 दिवसांनंतर सर्वात कमी संख्या आहे
देशभरात आतापर्यंत 2,79,11,384 जण बरे झाले
मागील 24 तासांमध्ये 1,21,311 रुग्ण बरे झाले
सलग 30 व्या दिवशी दैनंदिन नव्या रुग्णांपेक्षा बरे होणाऱ्या रुग्णांची संख्या अधिक
रुग्ण बरे होण्याचा दर वाढून 95.07 टक्के
साप्ताहिक पॉझिटिव्हिटी दर कमी होऊन तो 5 टक्क्यांपेक्षा कमी झाला आहे, आत्ता तो 4.94 टक्के इतका आहे.
दैनंदिन पॉझिटिव्हिटी दर 4.39 टक्के, सलग 19 व्या दिवशी हा दर 10 टक्क्यांपेक्षा कमी.
चाचणी क्षमतेत मोठ्या प्रमाणावर वाढ; एकूण घेण्यात आलेल्या चाचण्या 37.62 कोटी
देशव्यापी लसीकरण मोहिमेत 24.96 कोटी लसीकरणाच्या मात्रा देण्यात आल्या
आरोग्य आणि कुटुंब कल्याण मंत्रालय
अत्यावश्यक औषधांची राष्ट्रीय यादी , 2022 डॉ मनसुख मांडविया यांनी केली जाहीर
34 नवीन औषधांसह एनएलईएम 2022 मध्ये 384 औषधांचा समावेश
यामुळे औषधांची परिणामकारकता , सुरक्षितता, गुणवत्ता, किफायतशीरता आणि उपलब्धता सुनिश्चित होईल : डॉ.मनसुख मांडविया
प्रतिजैविक प्रतिरोधासंदर्भात जागरूकता निर्माण करण्याचे डॉ.भारती प्रवीण पवार यांचे संबंधितांना आवाहन
“सर्वांना औषधे, स्वस्त औषधे' या दिशेने पंतप्रधान नरेंद्र मोदी यांच्या दृष्टिकोनानुसार केंद्रीय आरोग्य मंत्रालय विविध पावले उचलत आहे. या दिशेने, आरोग्य सेवेच्या सर्व स्तरांवर परवडणाऱ्या किंमतीतील दर्जेदार औषधांची उपलब्धता सुनिश्चित करण्यासाठी अत्यावश्यक औषधांची राष्ट्रीय यादी  महत्त्वाची भूमिका बजावते. यामुळे किफायतशीर, दर्जेदार औषधांना चालना मिळेल आणि आरोग्य सेवेवरील नागरिकांचा स्वतःच्या खिशातून होणारा खर्च कमी होण्यास हातभार लागेल.'', असे केंद्रीय आरोग्य आणि कुटुंब कल्याण मंत्री डॉ मनसुख मांडविया यांनी आज नवी दिल्लीत राष्ट्रीय अत्यावश्यक औषधांची यादी  2022 जाहीर करताना सांगितले.
या यादीत आणखी 34 औषधांची भर घालून 384 औषधांचा समावेश करण्यात आला आहे, तर गेल्या यादीतील 26 औषधे वगळण्यात आली आहेत. या औषधांचे 27 उपचारात्मक श्रेणींमध्ये वर्गीकरण करण्यात आले आहे.
परिणामकारकता, सुरक्षितता, गुणवत्ता आणि उपचारांच्या एकूण खर्चावर आधारित आरोग्य सेवेच्या प्राधान्य गरजा "अत्याआवश्यक औषधे" पूर्ण करतात. किंमत, सुरक्षितता आणि परिणामकारकता या तीन महत्त्वाच्या पैलूंचा विचार करून औषधांच्या तर्कशुद्ध वापराला प्रोत्साहन देणे हा अत्यावश्यक औषधांच्या राष्ट्रीय यादीचा प्राथमिक उद्देश आहे. अत्यावश्यक औषधांची राष्ट्रीय यादी हा एक गतिशील दस्तऐवज असून सार्वजनिक आरोग्याचा बदलता प्राधान्यक्रम तसेच औषध उत्पादनातील ज्ञानातील प्रगती लक्षात घेऊन त्यात नियमितपणे सुधारणा केली जाते, असे केंद्रीय आरोग्यमंत्र्यांनी सांगितले. अत्यावश्यक औषधांची राष्ट्रीय यादी प्रथम 1996 मध्ये तयार करण्यात आली होती आणि 2003, 2011 आणि 2015 मध्ये या यादीत तीन वेळा सुधारणा करण्यात आली आहे.
केंद्रीय आरोग्य मंत्रालयाने 2018 मध्ये औषधांसंदर्भात स्वतंत्र स्थायी राष्ट्रीय समिती  स्थापन केली. या समितीने तज्ज्ञ आणि भागधारकांशी सविस्तर सल्लामसलत केल्यानंतर राष्ट्रीय अत्यावश्यक औषधांच्या 2015 च्या यादीमध्ये सुधारणा केली आणि राष्ट्रीय अत्यावश्यक औषधांची यादी, 2022 संदर्भातील आपला अहवाल आरोग्य आणि कुटुंब कल्याण मंत्रालयाला सादर केला.
सुधारित राष्ट्रीय अत्यावश्यक औषधांच्या यादीसाठी हितसंबंधितांचे अभिनंदन करत, हे पाऊल आपल्या नागरिकांना स्वस्त आरोग्यसेवा पुरवण्याच्या दिशेने देशाला पुढे नेत आहे, असे सांगत केंद्रीय आरोग्य राज्यमंत्री डॉ भारती प्रवीण पवार यांनी, प्रतिजैविक प्रतिरोधासंदर्भात  जागरूकता निर्माण करण्यावर भर दिला. ''हे आपल्या शास्त्रज्ञांसाठी आणि समुदायासाठी एक मोठे आव्हान म्हणून उदयाला येत आहे त्यामुळे आपल्याला प्रतिजैविक प्रतिरोधासंदर्भात समाजात जागरूकता निर्माण करणे आवश्यक आहे", असे त्यांनी सांगितले.
अत्यावश्यक औषधांची राष्ट्रीय यादी 2022 येथे पाहता येईल.
https://cdsco.gov.in/opencms/opencms/system/modules/CDSCO.WEB/elements/download_file_division.jsp?num_id=OTAxMQ==
पर्यावरण, वन एवं जलवायु परिवर्तन मंत्रालय
पर्यावरण क्षेत्रात सहकार्य विकसित करण्यासाठी भारत आणि भूतान यांच्या सामंजस्य करारावर स्वाक्षऱ्या
नवी दिल्ली, 18 जून 2021
पर्यावरण क्षेत्रात उभय देशांमधील सहकार्य विकसित करण्यासाठी भारत आणि भूतान यांनी आज सामंजस्य करारावर स्वाक्षऱ्या केल्या. भारताकडून पर्यावरण, वन आणि हवामान बदल मंत्री प्रकाश जावडेकर आणि भूतानकडून परराष्ट्र मंत्री आणि राष्ट्रीय पर्यावरण आयोगाचे अध्यक्ष लिऑनपो डॉ. तांडी दोरजी यांनी या सामंजस्य करारावर सह्या केल्या.
या प्रसंगी बोलताना जावडेकर म्हणाले की, "या सामंजस्य करारामुळे हवामान बदल, कचरा व्यवस्थापन इत्यादी क्षेत्रात द्विपक्षीय सहकार्याची नवीन कवाडे खुली होतील.दोन्ही देशांमधील संबंध महत्त्वपूर्ण असल्याचे सांगत ते म्हणाले की, भारताला भूतानशी हवामान बदलासह पर्यावरणाशी संबंधित मुद्द्यांवर संबंध वृद्धिंगत करायचे आहेत.
वायु प्रदूषण रोखणे, कचरा व्यवस्थापन, रसायने व्यवस्थापन, हवामान बदल इत्यादी क्षेत्रात उत्तम पद्धतींची देवाणघेवाण करण्यासाठी भारत आणि भूतान भागीदारी आणि सहकार्य वाढविण्यासाठी, सामंजस्य करार हे एक व्यासपीठ आहे. यामुळे परस्पर क्षेत्रात संयुक्त प्रकल्प होण्याची शक्यता देखील आहे. दोन्ही देशांमध्ये परस्पर हिताच्या भागीदारीला प्रोत्साहन देण्यासाठी या सामंजस्य करारामुळे तंत्रज्ञान, वैज्ञानिक आणि व्यवस्थापन क्षमता देखील बळकट होईल आणि पर्यावरण क्षेत्रात सहकार्याचा विस्तार होईल
M.Chopade/S.Kane/P.Malandkar
सोशल मिडियावर आम्हाला फॉलो करा: @PIBMumbai /PIBMumbai /pibmumbai pibmumbai[at]gmail[dot]com
(Visitor Counter : 153
अर्थ मंत्रालय
अटल निवृत्तीवेतन योजनेची एकूण नोंदणी 4 कोटींहून अधिक
आर्थिक वर्ष 2021-22 मध्ये अटल निवृत्तीवेतन योजनेत 99 लाखांहून अधिक खात्यांची नोंदणी
नवी दिल्ली, 21 एप्रिल 2022
अटल निवृत्तीवेतन योजनेअंतर्गत मार्च 2022 पर्यंत एकूण सदस्य नोंदणी 4.01 कोटीहून अधिक झाली आहे त्यापैकी अटल निवृत्तीवेतन योजनेची 99 लाखांहून अधिक खाती आर्थिक वर्ष 2021-22 मध्ये उघडण्यात आली होती. सर्व श्रेणीतील बँकांच्या सक्रिय सहभागामुळे या योजनेला अभूतपूर्व यश मिळाले. सुमारे 71% नोंदणी सार्वजनिक क्षेत्रातील बँकांद्वारे, 19% प्रादेशिक ग्रामीण बँकांद्वारे, 6% खासगी क्षेत्रातील बँकांद्वारे, 3% पेमेंट आणि लघु वित्त बँकांनी केली आहे.
अटल निवृत्तीवेतन योजनेअंतर्गत 31 मार्च 2022 पर्यंत एकूण नोंदणीपैकी, जवळपास 80% सदस्यांनी 1000 रुपयाच्या निवृत्तीवेतन योजनेची आणि 13% सदस्यांनी 5000 रुपयाच्या निवृत्तीवेतन योजनेची निवड केली आहे. अटल निवृत्तीवेतन योजनेच्या एकूण सदस्यांपैकी 44% महिला सदस्य आहेत तर 56% पुरुष सदस्य आहेत. तसेच, अटल निवृत्तीवेतन योजनेच्या एकूण सदस्यांपैकी 45% हे 18 ते 25 वर्षे वयोगटातील आहेत.
अटल निवृत्तीवेतन योजना ही निवृत्तीवेतन निधी नियामक आणि विकास प्राधिकरणाद्वारे प्रशासित भारत सरकारची हमी निवृत्तीवेतन योजना आहे. ही योजना 18-40 वयोगटातील कोणत्याही भारतीय नागरिकाला बचत बँक खाते असलेल्या बँक किंवा टपाल कार्यालयाच्या शाखांमधून सामील होण्याची परवानगी देते. या योजनेअंतर्गत, सदस्याला त्याच्या योगदानानुसार 60 वर्षांच्या वयापासून दरमहा 1000 ते 5000 रु. पर्यंत किमान हमी निवृत्तीवेतन मिळेल. सदस्याच्या मृत्यूनंतर त्याच्या जोडीदाराला आणि सदस्य आणि त्याचा जोडीदार या दोघांच्या मृत्यूनंतर ग्राहकाच्या वयाच्या 60 व्या वर्षापर्यंत जमा झालेली निवृत्तीवेतन संपत्ती नामनिर्देशित व्यक्तीला परत केली जाईल.
R.Aghor/V.Joshi/P.Malandkar
सोशल मिडियावर आम्हाला फॉलो करा: @PIBMumbai /PIBMumbai /pibmumbai pibmumbai[at]gmail[dot]com
(Visitor Counter : 154
संरक्षण मंत्रालय
नौदलाच्या पूर्व ताफ्यातील जहाजांनी दिली सिंगापूरला भेट
नौदलाच्या पूर्व ताफ्याचे फ्लॅग ऑफिसर कमांडिंग संजय भल्ला, रिअर ॲडमिरल,एनएम, यांच्या नेतृत्वाअंतर्गत भारतीय नौदलाची दोन जहाजे ‘सह्याद्री’ आणि ‘कदमत’ दिनांक 01 ते 03 जुलै 2022 या दरम्यान दक्षिण पूर्व आशियामधील सिंगापूर येथे तैनात करण्यात आली असून, भल्ला यांनी या कालावधीत सिंगापूरला भेट दिली. आयएनएस  सह्याद्री ही पूर्णतः स्वदेशी बनावटीची रोल स्टेल्थ युद्धनौका आहे,तर आयएनएस  कडमॅट ही आणि स्वदेशी बनावटीची एक एस डब्ल्यू कार्वेट आहे.
या भेटीदरम्यान,आयएनएस वरील कर्मचाऱ्यांनी सिंगापूरच्या नौदलासोबत  परस्पर सहकार्य आणि आंतरकार्यक्षमता वाढविण्याच्या दिशेने झालेल्या व्यावसायिक संवादात भाग घेतला. या सामाजिक आणि अनौपचारिक देवाणघेवाणीचा उद्देश परस्परांच्या नौदलांमधील संबंध दृढ करणे आणि सामंजस्य वाढविणे हा आहे.
या जहाजांच्या भेटीमुळे सागरी सहकार्य वाढवण्यात आणि सिंगापूरशी भारताचे असलेले मैत्रीचे बंध दृढ होण्यात मदत होणार असून, त्यामुळे या प्रदेशातील सुरक्षा आणि स्थैर्य आणखी मजबूत होईल. या जहाजांच्या भेटीवेळी सिंगापूर आर्म्ड फोर्सेस  दिनाचेही औचित्य साधले गेले. रिअर ॲडमिरल संजय भल्ला  यांनी सिंगापूरमधील क्रांजी वॉर मेमोरियलला भेट दिली आणि दुसऱ्या महायुद्धात कर्तव्य बजावताना प्राणांची आहुती देणाऱ्या सर्व हुतात्म्यांना श्रद्धांजली वाहिली.
संरक्षण मंत्रालय
रशियामध्ये मॉस्को येथे झालेल्या विजय दिवस संचलनामध्ये भारतीय लष्कराच्या पथकाचा सहभाग
नवी दिल्ली, 24 जून 2020
सन 1941ते 1945 या कालावधीत झालेल्या दुस-या महायुद्धात तत्कालीन रशियन महासंघाने मिळवलेल्या विजयाचा 75 वा वर्धापनदिन आज- दि. 24 जून, 2020 रोजी साजरा केला जात आहे. या विजय दिनानिमित्त मॉस्कोमधल्या लाल चौकात विशेष लष्करी संचलन आयोजित करण्यात आले. या संचलनामध्ये भारतीय सशस्त्र लष्कराच्या तीनही दलांचे मिळून 75 लष्करी अधिका-यांचे पथक सहभागी झाले. या संचलनामध्ये आणखी वेगवेगळ्या 17 देशांच्या लष्करी पथकांचाही समावेश होता. या विशेष कार्यक्रमाला भारताचे संरक्षण मंत्री राजनाथ सिंह विशेष आमंत्रित म्हणून उपस्थित होते.
दुस-या महायुद्धाच्या काळामध्ये द ब्रिटिश इंडियन आम्र्ड फोर्सेस ही संयुक्तपणे कार्य करणारी दोस्त राष्ट्रांची सर्वात मोठी फौज होती. त्यावेळी या संयुक्त फौजांचा उत्तर आणि पूर्व अफ्रिकेमध्ये तसेच पश्चिमेकडील वाळवंटी भागातल्या मोहिमेमध्ये सहभाग होता. या मोहिमांमध्ये 87 हजारांपेक्षा जास्त भारतीय जवानांना हौतात्म्य पत्करावे लागले होते. तर 34,354 भारतीय जवान जखमी झाले होते. भारतीय लष्कराने फक्त आघाडीवर लढाई केली असे नाही, तर दक्षिण प्रांतामध्ये तसेच इराणच्या युद्ध मार्गावर रसद आणि सामुग्रीचा पुरवठा करण्याचेही काम केले. याबरोबरच शस्त्रास्त्रे, दारूगोळा, इतर आणि लढावू साहित्य त्याचबरोबर उपकरणांचे सुटेभाग, खाद्यान्न यांचा पुरवठा सोविएत महासंघ, इराण आणि इराक यांच्यापर्यंत केला. भारतीय लष्करातल्या जवानांनी आणि अधिका-यांनी केलेल्या या कामाचे कौतुक म्हणून चार हजारांपेक्षा जास्त जवानांना शौर्य पुरस्कार देवून त्यांचा गौरव केला होता. यामध्ये 18 व्हिक्टोरिया आणि जॉर्ज क्रॉस पुरस्कारांचा समावेश होता. याव्यतिरिक्त तत्कालीन सोव्हिएत महासंघाने भारतीय सशस्त्र सैन्याचा गौरव आणि कौतुक करणारा विशेष ‘हुकूमनामा’ दि. 23 मे, 1944 रोजी काढला होता. त्यावर रशियाचे तत्कालीन प्रमुख नेते मिखाईल कालिनिन आणि अलेक्झांडर गॉर्किन यांच्या स्वाक्षरी होत्या. तसेच रॉयल इंडियन आर्मी सर्व्हिस कॉर्प्सचे सुभेदार नारायणराव निकम आणि हवालदार गजेंद्रसिंग चांद यांना विशेष प्रतिष्ठेचा ‘रेड स्टार’ पुरस्कार देण्यात आला होता.कर्नल अमन आनंद
जनसंपर्क अधिकारी 
M.Iyenger/S.Bedekar/D.Rane
सोशल मिडियावर आम्हाला फॉलो करा@PIBMumbai /PIBMumbai /pibmumbai pibmumbai[at]gmail[dot]com
(Visitor Counter : 164
पंतप्रधान कार्यालय
पंतप्रधानांकडून अटल बिहारी वाजपेयी यांच्या पुण्यतिथीनिमित्त श्रद्धांजली
नवी दिल्ली, 16 ऑगस्ट 2020
पंतप्रधान नरेंद्र मोदी यांनी अटल बिहारी वाजपेयी यांच्या पुण्यतिनिथीनिमित्त त्यांना श्रद्धांजली अर्पण केली आहे.
पंतप्रधान म्हणाले, “प्रिय अटलजी यांना त्यांच्या पुण्यतिथीनिमित्त श्रद्धांजली अर्पण करतो. आपल्या राष्ट्राच्या प्रगतीसाठी त्यांनी केलेल्या उल्लेखनीय सेवा आणि प्रयत्नांना भारत नेहमीच स्मरणात ठेवेल.”
D.Wankhede/S.Shaikh/P.Malandkar
सोशल मिडियावर आम्हाला फॉलो करा@PIBMumbai /PIBMumbai /pibmumbai pibmumbai[at]gmail[dot]com
(
PIB Headquarters
पत्र सूचना कार्यालयाचे कोविड-19 संबंधित बातमीपत्र
नवी दिल्ली/मुंबई 31 ऑगस्ट 2021
आरोग्य मंत्रालयाची कोविड-19 घडामोडींवरील माहिती
देशातील कोविड-19 प्रतिबंधक लसीकरणाने काल 64 कोटी मात्रांचा महत्वपूर्ण टप्पा पार केला
देशव्यापी लसीकरण अभियाना अंतर्गत देशात गेल्या 24 तासात 59,62,286 मात्रा, देण्यात आल्या असून आज सकाळी 7 वाजेपर्यंत प्राप्त अहवालानुसार आतापर्यंत 64.05 कोटीपेक्षा जास्त मात्रा  दिल्या आहेत. एकूण 68,50,464 सत्रांद्वारे मात्रा देण्यात आल्या आहेत.
देशभरात कोविड लसीकरणाचा वेग आणि व्याप्ती वाढवण्यासाठी केंद्र सरकार कटीबद्ध आहे.
गेल्या 24 तासात 36,275 रुग्ण कोरोना मुक्त झाले असून कोरोनाची लागण झालेल्यांपैकी एकूण 3,19,59,680 रुग्ण कोरोना मुक्त झाले आहेत.
यामुळे कोरोनातून बरे होण्याचा दर 97.53 इतका झाला आहे.
सलग 65 दिवसांपासून 50,000 पेक्षा कमी नव्या दैनंदिन रुग्णांची नोंद होत असून केंद्र आणि राज्य सरकार/ केंद्र शासित प्रदेश यांच्या समन्वित प्रयत्नांचा हा परिणाम आहे.
गेल्या 24 तासात 30,941 नव्या रुग्णांची नोंद झाली.
देशात उपचाराधीन रुग्णांची संख्या सध्या 3,70,640 आहे.उपचाराधीन रुग्णसंख्या ही आतापर्यंतच्या , एकूण रुग्णसंख्येच्या 1.13 % आहे.
देशात कोविड चाचण्या करण्याच्या क्षमतेत वाढ सुरु असून, गेल्या 24 तासात 13,94,573 चाचण्या करण्यात आल्या. भारताने आतापर्यंत 52.15 कोटीहून अधिक  चाचण्या केल्या आहेत.
देशभरात चाचण्यांच्या क्षमतेत वाढ होत असताना साप्ताहिक पॉझीटीव्हिटी दर सध्या 2.51% असून गेले 67 दिवस 3% पेक्षा कमी आहे. दैनंदिन पॉझीटीव्हिटी 2.22% असून गेले 85 दिवस 5% पेक्षा कमी आहे.
M.Chopade/P.Malandkar
सोशल मिडियावर आम्हाला फॉलो करा: @PIBMumbai /PIBMumbai /pibmumbai pibmumbai[at]gmail[dot]com
(Visitor Counter : 123
पंतप्रधान कार्यालय
पंतप्रधानांनी स्वामी विवेकानंद यांच्या पुण्यतिथी निमित्त त्यांचे स्मरण केले
नवी दिल्ली, 4 जुलै 2023
पंतप्रधान नरेंद्र मोदी यांनी स्वामी विवेकानंद यांच्या पुण्यतिथी निमित्त त्यांचे स्मरण केले आहे. स्वामी विवेकानंद यांचे सेवा, मानवता आणि आध्यात्मिक ज्ञानाचे विचार आपल्याला सशक्त आणि गतिशील भारत निर्माण करण्यासाठी प्रेरणा देतील आणि मार्गदर्शन करतील.
पंतप्रधानांनी ट्वीट केले आहे:
“स्वामी विवेकानंद यांचे त्यांच्या पुण्यतिथी निमित्त स्मरण करत आहे. त्यांचे सेवा, मानवता आणि आध्यात्मिक विचार आपल्याला बलशाली आणि गतिशील भारत निर्माण करण्यासाठी यापुढेही प्रेरणा देतील आणि मार्गदर्शन करतील. त्यांचे ऐक्य आणि बंधुत्वाचे स्वप्न पूर्ण करण्यासाठी वचनबद्ध असंल्याचा आपण पुनरुच्चार करूया.”
S.Kane/R.Agashe/P.Malandkar
सोशल मिडियावर आम्हाला फॉलो करा:@PIBMumbai /PIBMumbai /pibmumbai pibmumbai[at]gmail[dot]com /PIBMumbai /pibmumbai
(
अर्थ मंत्रालय
2021-22 या वर्षात 163 लाख शेतकऱ्यांच्या खात्यावर गहू आणि धान यांच्या हमीभावाने खरेदीचे 2.37 लाख कोटी रुपये थेट जमा
शेतकऱ्यांसाठी डिजिटल आणि उच्च-तंत्रज्ञानाधारित सेवा देण्यासाठी योजना सरकारी-खाजगी भागीदारी पद्धतीची योजना
कृषी आणि ग्रामीण उद्योगांसाठीच्या स्टार्टअप्सना निधी
केन-बेतवा जोड प्रकल्पाचा शेतकऱ्यांच्या 9.08 लाख हेक्टर्स शेतीला फायदा
किसान ड्रोनच्या वापरास प्रोत्साहन
देशभरात रसायनमुक्त नैसर्गीक शेतीला प्रोत्साहन
तृणधान्य उत्पादनाचे मूल्यवर्धन व ब्रॅण्डिंग ही उद्दिष्टे
तेलबियांचे देशांतर्गत उत्पादन वाढवण्यासाठी सर्वसमावेशक योजना
नवी दिल्ली, 1 फेब्रुवारी 2022
केंद्रीय अर्थसंकल्प 2022-23 आज संसदेत सादर करताना केंद्रीय अर्थ आणि कॉर्पोरेट व्यवहार मंत्री निर्मला सितारामन यांनी सांगीतले की : “2011-22 च्या रब्बी हंगामातील गहू आणि खरीप हंगाम 2021-22 मधील आगामी धानची खरेदी याद्वारे एकूण 1028 लाख मेट्रीक टन गहू आणि धान 163 लाख शेतकऱ्यांकडून खरेदी केलं गेलं आणि त्यासाठीचे हमीभावाने झालेले 2.37 लाख कोटी शेतकऱ्यांच्या खात्यावर जमा करण्यात आले.”
कृषी व अन्न प्रक्रिया
महामारीकाळ असूनही विकास
धान्याचे विक्रमी उत्पादन व वाढीव खरेदी
2.37 लाख कोटी शेतकऱ्यांच्या खात्यावर थेट जमा
रसायनमुक्त नैसर्गीक शेतीला प्रोत्साहन
तृणधान्य उत्पादनाचे सुगीनंतर मूल्यवर्धन , खप व ब्रॅण्डिंग ही उद्दिष्टे
शेतकऱ्यांसाठी सरकारी-खाजगी भागीदारी तत्वावर डिजिटल आणि उच्च-तंत्रज्ञानाधारित सेवा
शेतकऱ्यांच्या मदतीसाठी किसान ड्रोन वापरास मंजुरी
शेतीआधारित स्टार्टअप्ससाठी संमिश्र भांडवल वापरास मंजुरी
केन-बेतवा जोड प्रकल्पाचा 9.08 लाख हेक्टर्स शेतीला फायदा
G.Chippalkatti/V.Sahjrao/P.Malandkar
सोशल मिडियावर आम्हाला फॉलो करा: @PIBMumbai /PIBMumbai /pibmumbai pibmumbai[at]gmail[dot]com
(
अर्थ मंत्रालय
विकासाला चालना देण्याकरिता अधिक सक्रिय, प्रति-चक्रीय वित्तीय धोरण राबविण्याची आर्थिक सर्वेक्षणात मागणी
विकासामुळे कर्जधारण क्षमता वाढते अशाश्वतता नव्हे- सर्वेक्षण
नवी दिल्ली, 29 जानेवारी 2021
आर्थिक सर्वेक्षणानुसार एक सक्रिय वित्तीय धोरण तयार करण्याची मागणी केली आहे ज्यामध्ये असे दिसून आले आहे की भारताच्या संदर्भात विकासामुळे कर्जाची धारण क्षमता वाढते अशाश्वतता नव्हे. केंद्रीय अर्थ व कंपनी व्यवहार मंत्री निर्मला सीतारामन यांनी आज संसदेत आर्थिक सर्वेक्षण 2020-21 मांडला त्यामध्ये या बाबींचा त्यांनी उल्लेख केला आहे.
कोविड-19 संकट काळात आर्थिक खर्चाची गरज लक्षात घेऊन आर्थिक सर्वेक्षणाने या संकटाच्या वेळी भारतातील वित्तीय धोरणाच्या इष्टतम भूमिकेची तपासणी करून असा निष्कर्ष काढला आहे की विकासामुळे कर्जाची धारण क्षमता वाढते अशाश्वतता नव्हे.
कित्येक देशांच्या पुराव्यांसह, सर्वेक्षण असे दर्शवितो की विकास दर जास्त असलेल्या देशांमध्ये कर्जाची धारण क्षमता वाढते आणि विकास दर कमी असलेल्या देशांमध्ये कार्यकारण दृष्टीने अशी स्पष्टता दिसून येत नाही.
सक्रिय प्रति-चक्रीय आर्थिक धोरणाची आवश्यकता
आर्थिक चक्रे सुरळीत करणे आवश्यक असतानाही आर्थिक मंदीच्या काळात ते अवघड बनते हे लक्षात घेता आर्थिक सर्वेक्षणात प्रति-चक्रीय वित्तीय धोरणाचा उपयोग अर्थव्यवस्था सक्षम करण्याच्या प्योजनावर प्रकाश टाकला गेला आहे.
राष्ट्रीय पायाभूत सुविधा पाइपलाइनचा  आधीच महत्वाकांक्षी सार्वजनिक खर्चाचा अजेंडा असल्याने आर्थिक निधीतून अर्थसहाय्य मिळाल्यास विकास, उत्पादकता वाढू शकते, जास्त पगाराच्या नोकर्या मिळू शकतात आणि त्याद्वारे आर्थिक आत्मनिर्भरता वाढते, असेही सर्वेक्षणात म्हंटले आहे.G.Chippalkatti/V.Joshi/D.Rane
सोशल मिडियावर आम्हाला फॉलो करा: @PIBMumbai /PIBMumbai /pibmumbai pibmumbai[at]gmail[dot]com
(Visitor Counter : 215
पर्यटन मंत्रालय
आंतरराष्ट्रीय पर्यटकांसाठी ‘Stranded in India’ पोर्टलवर दोन दिवसात परदेशी नागरिकांकडून मदतीसाठीच्या 500 हून अधिक विचारणा पर्यटन मंत्रालयाला प्राप्त
नवी दिल्ली, 2 एप्रिल 2020
केंद्र सरकारच्या, पर्यटन मंत्रालयाने,31 मार्चला ‘Stranded in India’ ‘हे पोर्टल सुरु केले. पहिल्या दोन दिवसातच पोर्टलवर मदतीसाठीच्या 500 हून अधिक विचारणा/विनंती आल्या. पर्यटन मंत्रालय,परराष्ट्र व्यवहार मंत्रालयाच्या समन्वयाने आणि राज्य सरकारी अधिकाऱ्यांच्या मदतीने यांची दखल घेत आहे. पाहुण्या पर्यटकांना येणाऱ्या समस्यांविषयी मंत्रालय, संबंधित दूतावासांशीही समन्वय साधत आहे. परदेशी पर्यटकांकडून बहुतांश विचारणा, त्यांच्या स्वदेशी परतण्याबाबत माहिती मिळवण्यासाठी करण्यात आल्या आहेत.त्याच बरोबर त्यांना मायदेशी परतता येत नसल्यामुळे, भारतात राहण्यासाठी व्हिसाची मुदत वाढवण्याबाबत आहेत.
लॉक डाऊन संपल्यानंतर,विमानाने मायदेशी परतण्यासाठी दिल्ली, मुंबई यासारख्या महानगरापर्यंत प्रवास करण्यासंदर्भातही या पाहुण्यांनी विचारणा केली आहे. यावर तोडगा काढण्यासाठी पर्यटन मंत्रालय,राज्य अधिकाऱ्यांसमवेत काम करत आहे. वयोवृध्द परदेशी पर्यटकांच्या ,अन्न,औषधे,सुश्रुषा यासंदर्भातल्या विनंतीकडे तात्काळ लक्ष पुरवण्यात येत आहे.
मंत्रालयाचा हॉटेल संबंधित विभाग लॉक डाऊनच्या काळात परदेशी पर्यटक वास्तव्याला असलेल्या हॉटेलांच्या संपर्कात असून पाहुण्यांना येणाऱ्या समस्यांबाबत संबंधित दूतावासांशी समन्वय साधत आहे.
संबंधित समस्यांची दखल घेण्यासाठी पर्यटन मंत्रालयाने आपल्या अधिकाऱ्यांचा समावेश असणारी कृती दले, केंद्र आणि प्रादेशिक स्तरावर स्थापन केली आहेत.या समस्यांचे जलद गतीने निराकरण करण्यासाठी आणि माहिती सुलभपणे पोहोचवण्यासाठी, समन्वय गट,व्हाटस्अॅप ई मेल आणि दूरध्वनीच्या माध्यमातून काम करत आहे.
1363 या अहोरात्र सुरु असणाऱ्या मदत क्रमांकावरही पर्यटकांना, अचूक आणि अद्ययावत माहिती पुरवण्यात येत आहे. अधिक माहितीसाठी strandedinindia.com किंवा incredibleindia.org ला भेट द्या.
G.Chippalkatti/N.Chitale/P.Kor
(Visitor Counter : 92